Tot U Koninkryk: Openbaring#104: Openbaring 20: Die opstanding van die Regverdiges
Openbaring#104: Openbaring 20: Die opstanding van die Regverdiges
Die eerste opstanding het net op gelowiges betrekking.
Op 20: Die Opstanding van die Regverdiges: Hierdie skrywe
Die opstanding van die Regverdiges (Op 20)
Die wat deel het aan die eerste opstanding word in Lukas 20 deur Jesus beskryf:
Maar die wat waardig geag word om daardie eeu en die opstanding uit die dode te verkry, trou nie en word nie in die huwelik uitgegee nie. Want hulle kan ook nie meer sterwe nie, want hulle is soos die engele en is kinders van God, omdat hulle kinders van die opstanding is (Luk. 20:35-36).
Die kinders van die opstanding word spesifiek kinders van God genoem.
Hierdie opstanding word dan ook beskryf as die opstanding van die regverdiges (Luk. 14:14).
Die eerste opstanding, wat net op gelowiges betrekking het, word as volg in die Nuwe Testament aangehaal:
Die eerste opstanding (Openb. 20:6).
Die opstanding van die wat in Christus gesterf het (1 Thess. 4:16).
Die opstanding van die lewe (Joh. 5:29).
In Jesus die opstanding uit die dode (Hand. 4:2).
’n Beter opstanding (Hebr. 11:35).
Tydens die wegrapingsgebeurtenis, staan al die regverdiges, die wat in Christus gesterf het, met verheerlikte liggame onder die ander dode op (vanuit die dode), en gaan dan met dié wat nog in die lewe is, Christus weereens in die lug tegemoet (1 Thess. 4:14-17).
Die Woord van God leer twee opstandings:
Die eerste is die van die saliges en hul opstanding lei tot heerlikheid;
Die tweede is van al die verlorenes en hul opstanding lei tot oordeel.
Dié twee opstandings word geskei deur die 1000 jaar Vrederyk periode.
Hier is nou twee dinge ter sprake te wete gelowiges.
Eerstens, Johannes verklaar: en ek het trone gesien, en hulle het daarop gaan sit. Wie gaan op die trone sit en waaroor gaan die trone? Binne die konteks en verband van ons skrifteks gaan daar op trone gesit word deur diegene wat deel gehad het aan die eerste opstanding, wie priesters en konings van God en van Christus is.
Ons weet uit hoofde van Openbaring 2:26-27 dat sommige uit die gemeente regeringskap van Christus sal ontvang.
Die regterstoel oordeel het op hierdie stadium van die vervulling van Bybelprofesie dan reeds plaasgevind en sal diegene wie waardig bevind is om saam met Christus te regeer saam met Hom op trone sit.
ŉ Troon is ŉ aanduiding van heerskappy, en daar is ŉ belofte van Christus dat sommige eendag saam met Hom konings sal wees (Op. 1:6).
Hulle sal ook die voorreg hê om te kan oordeel (Op 20:4).
Tweedens, Johannes verklaar: en ek het die siele gesien wat die wat onthoof is oor die getuienis van Jesus en oor die woord van God (Op 20:4).
Dié groep gelowiges het ook deel aan die eerste opstanding, maar het uit die Groot Verdrukking gekom; hulle is dus die na-oes.
Dit beteken hulle was nie deel van die kerk en het nie deel gehad aan die wegraping nie.
Hulle het tot bekering gekom na die wegraping.
Wel het hulle die Antichris weerstaan in die dae van die Groot Verdrukking en was hulle bereid om te sterf vir hul geloof en lojaliteit aan God en Christus.
Hulle het geweier om die dier en sy beeld te aanbid en om die merk op hul voorhoof en op hulle hand te ontvang.
Hulle het geleef en sal nou saam met Christus deel in Sy regering vir die 1000 jaar lank, as konings sal hulle regeer.
Dit dien op gelet te word dat hierdie martelare wat uit die Groot Verdrukking kom was onthoof.
Hulle het dus met hul lewe betaal omdat hulle geweier het om Christus te verloën.
Nou herleef hulle en sal hulle deel hê in die voorreg om mede-regeerders te wees gedurende die Vrederyk.
Diegene wat deel het om konings en priesters te wees in die eerste opstanding word gereken as salig en heilig.
Die tweede dood (die hel, Op 20:14) het oor hulle geen mag nie (Op 20:6).
Hierdie twee groepe van gelowiges (die kerk en die na-oes) sal deel hê aan Christus se heerlikheid en sy troon, sowel as sy heerskappy.
Johannes maak nou hierdie verklaring soos die Here dit aan hom openbaar: Die ander dode het nie herlewe totdat die duisendjaar voleindig was nie (Op 20:5).
Dit is die tweede of laaste opstanding.
ŉ Duisend jaar na die eerste opstanding sal hierdie opstanding plaasvind.
Hierdie opstanding is ŉ opstanding van veroordeling.
Die goddelose en sondaars het deel aan hierdie opstanding.
Openbaring 20:13 beskrywe dié opstanding: Die see en die dood en die doderyk het die dode gegee wat daarin was.
Hier sien ons die opstanding van die liggame van die ongelowiges sodat na die oordeel uitgespreek is, die liggaam en siel van die verlorenes kan verderwe in die poel van vuur, die hel.
Hulle opstanding sal tot die ewige verdoemenis wees.
Volgende: Openbaring 20: Die Gog en Magog is die laaste opstand teen God: Lees hier
Posted by Wieger at 09:20